RESOLUCIÓN do 20 de abril de 2006 pola que se establecen as bases reguladoras que rexerán as axudas e subvencións para o desenvolvemento das liñas de actuación e estímulo á formación de mulleres e se procede á súa convocatoria.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 28/04/2006

O Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar, atribúelle a este órgano as competencias en materia de igualdade de xénero, que serán exercidas a través do Servizo Galego de Promoción da Igualdade do Home e da Muller, de acordo co establecido no Estatuto de autonomía de Galicia e nos termos sinalados na Constitución española.
Ao Servizo Galego de Promoción da Igualdade do Home e da Muller, organismo autónomo de carácter administrativo, adscrito á Secretaría Xeral de Igualdade da Vicepresidencia da Igualdade e o Benestar, creado pola Lei 3/1991, do 14 de xaneiro, correspóndelle, entre outras funcións, a de facilitar a formación profesional das mulleres (artigo 3.8º).
O ámbito do emprego é un dos que reflicten máis nidiamente a discriminación por razóns de xénero e é por tanto un dos que máis accións positivas precisa das administracións públicas. A capacitación e a formación para o emprego é unha das facetas fundamentais desta intervención que permite ás mulleres acceder ao mercado de traballo en mellores condicións competitivas e superar a fenda en formación que aínda existe na nosa sociedade entre mulleres e homes.
A través desta convocatoria ponse en marcha unha acción dirixida a facilitar o acceso en igualdade de condicións das mulleres ao emprego, tal e como se establece nos obxectivos do Programa Operativo Integrado de Galicia, que desenvolve os eixos prioritarios establecidos polo Marco Comunitario de Apoio, forma de intervención común para a aplicación dos fondos estruturais, neste caso Fondo Social Europeo, nos territorios obxectivo 1 da Unión Europea, no ámbito da medida establecida para a mellora da empregabilidade das mulleres e na medida definida para combater a segregación horizontal e vertical e a discriminación salarial, así como favorecer a conciliación da vida laboral e familiar. Na descrición das medidas financiadas, correspóndelle a este organismo, beneficiario deses fondos, a súa xestión a través de diferentes actuacións, sendo unhas delas a formación ocupacional para mulleres desempregadas e outra, a formación profesional para mulleres ocupadas. Ambas as dúas medidas, 45.16
e 45.18, están integradas no eixo 4 -participación das mulleres no mercado de traballo-da programación MCA para o período 2000-2006. O Servizo Galego de Igualdade, dentro dos métodos de xestión previstos nas especificacións das medidas, define realizar a actuación a través dos concellos, das organizacións sindicais e profesionais, e das entidades sen ánimo de lucro que traballan a prol da igualdade das mulleres subvencionando o custo das accións
formativas que se realicen dentro dos programas de formación definidos de acordo co disposto nesta resolución.
Trátase de levar a cabo formación dirixida a facilitar o acceso, a permanencia e a promoción das mulleres nas empresas e de fomentar a cultura emprendedora dando formación a aquelas que teñen pensado desenvolver unha iniciativa empresarial propia; en consecuencia, debe conter accións encamiñadas á integración plena á actividade laboral, á diversificación profesional, ao fomento do emprego en profesións en que a muller se atope subrepresentada e que faciliten o acceso a tarefas directivas, ao tempo que contibuirán ao fomento da igualdade de oportunidades da muller na empresa coa finalidade de apoiar a promoción profesional. Neste sentido, esta resolución prevé distintas modalidades de realización de accións formativas, co fin de pór á disposición das mulleres unha ampla oferta formativa que lles permita optar pola máis axeitada ás súas necesidades laborais; así, ademais de impartir as accións formativas do directorio do Servizo Galego de Igualdade tamén poderá impartirse formación
adaptada no seu contido aos programas formativos oficiais de formación profesional, e mesmo levar a cabo proxectos formativos específicos de carácter experimental ou innovador deseñados polas entidades solicitantes.
O procedemento para a concesión de subvencións a través desta resolución seguirá o réxime xeral de concorrencia competitiva, tento en conta, en todo caso, os principios básicos de publicidade, transparencia e obxectividade; adaptarase en todo o procedemento ao establecido na normativa autonómica e na estatal e comunitaria de aplicación, con especial atención aos regulamentos comunitarios que regulan a xestión de fondos estruturais. Co fin de facilitarlles ás entidades adxudicatarias a execución das accións formativas, esta resolución prevé o pagamento en concepto de anticipo, do 50% do importe da subvención cando se trate de entidades sen ánimo de lucro e do 35% cando se trate de corporacións locais, circunstancia suxeita á autorización do Consello da Xunta.
Por todo o exposto, e no exercicio das facultades que teño atribuídas,
DISPOÑO:
Capítulo I
Disposicións xerais
Artigo 1º.-Finalidade.
1. O obxecto desta resolución é fixar as bases reguladoras e a convocatoria pública, para o ano 2006, das axudas e subvencións para a realización de plans de actuación e de programas de formación a prol das mulleres mediante a execución das seguintes actuacións cofinanciadas polo Fondo Social Europeo:
a) Apoio a programas destinados a facilitar a inserción laboral das mulleres impulsando a súa cualificación profesional, naquelas profesións en que se atopen subrepresentadas e que sexan demandadas polo mercado de traballo.
b) Apoio a programas de formación ocupacional coordinados con actividades de orientación profesional e plans de fomento da economía social e a promoción de empresas.
c) Apoio a programas de formación en novas tecnoloxías para mulleres, nomeadamente aqueles que apostan por un desenvolvemento sustentable.
d) Apoio a proxectos formativos de carácter singular que poidan achegar un valor engadido ás accións anteriores.
2. A concesión destas subvencións realizarase mediante o réxime de concorrencia competitiva segundo os criterios que se establecen no artigo 12º e resolverase dentro das dispoñibilidades orzamentarias definidas no artigo 2º.
Artigo 2º.-Financiamento.
As accións incluídas nesta resolución están cofinanciadas cos fondos reflectidos no Marco Comunitario de Apoio da Unión Europea, a través do Fondo Social Europeo e financiaranse con cargo ás aplicacións orzamentarias 05.80.212A460.1 (486.635 A), 05.80.212A460.2 (74.000 A), 05.80.212A470.1 (40.000 A), 05.80.212A480.1 (360.000 A), 05.80.212A480.2 (128.355 A) recollidas na de Lei de orzamentos da Comunidade Autónoma de Galicia para o ano 2006. O importe global destinado a elas ascende a 1.088.990 A; desta contía o FSE achega o 80% e o Servizo Galego de Igualdade o 20%. As citadas contías poderán incrementarse de acordo coas dispoñibilidades orzamentarias.
Artigo 3º.-Normativa aplicable.
A tramitación de solicitudes, concesión e xustificación destas axudas axustarase ao disposto no Regulamento (CE) nº 68/2001, do 12 de xaneiro, da Comisión das Comunidades Europeas, relativo á aplicación dos artigos 87 e 88 do Tratado (CE) ás axudas á formación; no Regulamento (CE) 438/2001, da Comisión, do 2 de marzo, polo que se establecen disposicións de aplicación do Regulamento (CE) 1260/1999, do Consello, en relación cos sistemas de xestión e control de axudas outorgadas con cargo a fondos estruturais; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; na Lei 38/2003, do 17 de novembro, xeral de subvencións; na Lei 7/2005, do 29 de decembro, de orzamentos xerais da comunidade autonoma para 2006; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; nesta resolución e demais normativa de aplicación.
En canto á información e publicidade das accións que se realicen ao abeiro desta resolución, observarase o disposto no Regulamento (CE) nº 1159/2000 da Comisión, do 30 de maio, sobre as actividades de información e publicidade que deben levar a cabo os estados membros en relación coas intervencións dos fondos estruturais e demais normativa de aplicación.
Artigo 4º.-Beneficiarias das axudas.
1. Poderán ser beneficiarias das subvencións para o desenvolvemento das accións formativas reguladas nesta convocatoria as entidades que se citan:
a) As entidades locais da Comunidade Autónoma de Galicia.
b) As centrais sindicais ou as organizacións empresariais legalmente constituídas.
c) As entidades de iniciativa social que carezan de ánimo de lucro.
d) As empresas, exclusivamente para a formación das súas propias traballadoras.
2. As entidades sinaladas nas letras a), b) e c) estarán inscritas no último día de presentación de solicitudes na área de muller do Rexistro de Entidades Prestadoras de Servizos Sociais.
3. As entidades que obteñan a concesión de axudas poderán subcontratar, por unha soa vez, a realización das accións formativas financiadas con cargo a esta convocatoria tendo en conta as seguintes limitacións, obrigas e requisitos:
a) A subcontratación en ningún caso suporá un aumento do custo da acción formativa.
b) A necesidade de subcontratación estará debidamente motivada pola entidade beneficiaria da subvención.
c) A coordinación da acción formativa está excluída de calquera subcontratación.
d) A subcontratación abranguerá a totalidade da acción formativa (agás a coordinación) ou unicamente a docencia.
e) A subcontratación pola totalidade da acción formativa só poderá realizarse con centros homologados de formación ocupacional.
f) A entidade beneficiaria en ningún caso poderá subcontratar máis de tres cursos, tendo en conta que cada subcontratación terá que realizarse con subcontratistas diferentes.
g) A subcontratación exixe autorización previa das/os delegadas/os provinciais deste organismo, que se solicitará no formulario que aparece como anexo IV. O contrato celebrarase por escrito.
h) As entidades beneficiarias das subvencións son as responsables de que nas accións subvencionadas se respecten os límites establecidos na normativa aplicable en canto á natureza e contía dos gastos subvencionables e exixirán ás/aos subcontratistas a relación de persoal docente, os documentos acreditativos do pagamento das correspondentes retribucións, e os acreditativos do pagamento das bolsas e axudas segundo o establecido no punto 4 do artigo 18º.
i) As/os subcontratistas están obrigadas/os a facilitar aos organismos de auditoría e control toda a información necesaria relativa ás accións formativas subcontratadas.
j) A solicitude de calquera modificación respecto da execución da acción formativa subcontratada só poderá presentala a entidade beneficiaria da subvención.
4. O Servizo Galego de Promoción da Igualdade do Home e da Muller establecerá os controis correspondentes para garantir, con carácter previo á autorización, que as subcontratacións solicitadas polas distintas entidades se realizan con diferentes empresas; en caso contrario non se autorizará a súa celebración agás que se fundamente a súa necesidade nunha circunstancia excepcional indispensable para levar a cabo a acción formativa.
Artigo 5º.-Destinatarias das accións formativas.
a) Mulleres desempregadas que poidan acreditar esta situación segundo o establecido no artigo 23º. Terán preferencia as mulleres que sufran situacións de violencia de xénero ou de exclusión social ou que teñan responsabilidades familiares non compartidas, así como as que desexen incorporarse á vida laboral despois dunha interrupción causada pola dificultade de compaxinar a súa vida laboral e familiar.
b) Mulleres que exerzan unha actividade laboral, con exclusión das que presten os seus servizos en calquera Administración pública ou organismos dependentes sexa cal sexa o seu vínculo contractual, e acrediten esta situación segundo o establecido no artigo 23º.
Nos anexos I e II da resolución indicarase o colectivo específico para o cal se solicita a subvención.
Artigo 6º.-Tipo de axudas.
1. Os programas formativos levaranse a cabo por cursos, que serán obxecto de subvención para compensar os custos derivados da súa execución, sempre que se trate de gastos elixibles e que se xustifiquen de acordo co establecido nesta resolución e demais normativa de aplicación.
2. Os custos de cada curso determinaranse por módulos económicos. Cada curso constará de dous módulos (A e B) cando se trate de formación dirixida a mulleres ocupadas e de tres (A, B e C) cando sexa para mulleres desempregadas. Os gastos que se incluirán en cada módulo determínanse no artigo 17º.
3. As subvencións terán unha contía máxima para cada curso que será o importe resultante do número de horas polo número de alumnas e polo importe do correspondente módulo; a esta contía engadiráselle, de ser o caso, o custo dos servizos indicados no punto 5 do artigo 17º; a suma de ambas as dúas contías é o custo da acción formativa. As comisións de valoración asignarán os importes de cada módulo a cada curso segundo a súa clasificación en función do nivel formativo e do grao de dificultade da técnica utilizada.
4. Cando as adxudicatarias das axudas sexan entidades referidas nas letras a), b) e c) do artigo 4º, o importe da subvención financiará o 100% dos custos da acción formativa; cando se trate das referidas na letra d), o importe subvencionable será o 80%.
5. O cobramento destas subvencións será incompatible coa percepción de calquera outra axuda pública ou privada da mesma natureza e para a mesma acción.
6. Todas as accións formativas realizadas ao abeiro desta resolución estarán rematadas o 15 de novembro de 2006.
Artigo 7º.-Obrigas das/os beneficiarias/os das subvencións.
1. Ademais das obrigas establecidas con carácter xeral na normativa aplicable pola percepción de axudas públicas, son obrigas das entidades beneficiarias de subvencións para impartir os cursos de formación
para o emprego regulados nesta resolución, as seguintes:
a) Non alterar o destino da subvención.
b) Efectuar a xustificación do gasto conforme o establecido nesta resolución.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polas entidades beneficiarias e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público nacional ou internacional.
d) Presentar a documentación de xestión das accións formativas correcta e completa e nos prazos establecidos.
e) Aboar mensualmente ás alumnas as axudas previstas no punto 4 do artigo 17º e ao persoal docente a súa remuneración. Non exime desta obriga o feito de que a entidade impartidora non percibise o anticipo previsto nesta resolución.
f) Contratar un seguro de accidentes para as alumnas que cubra tanto os riscos que poidan ter durante o desenvolvemento do curso como os do traxecto ao lugar de impartición das clases e das prácticas. A súa duración abranguerá estritamente o período do curso, incluíndo expresamente as prácticas non laborais en empresas que figuren na programación, sen que poida admitirse restrición nin exclusión ningunha por razón do medio de transporte utilizado. Terá carácter obrigatorio en todas as accións formativas impartidas ao abeiro desta resolución e dará cobertura expresa, como mínimo, ás seguintes continxencias: en caso de morte 30.000 A; en caso de invalidez permanente 42.000 A; e asistencia médico-farmacéutica durante un ano a partir do sinistro.
g) Cando se realicen prácticas en empresas ou outras actividades relacionadas coa acción formativa, contratar unha póliza de responsabilidade civil para facer fronte aos riscos que poidan derivar da súa realización para os bens e as persoas.
h) Introducir o currículo das alumnas que rematen o curso, coa súa conformidade, na base de datos do Servizo Galego de Colocación na forma que estableza a consellería competente.
i) Elaborar os diplomas segundo o disposto no punto 4 do artigo 25º desta resolución.
j) Elaborar un informe da situación laboral das alumnas formadas aos seis meses de rematar o curso, co fin de coñecer a porcentaxe de colocación ou promoción profesional.
k) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
l) Someterse ás actuacións de supervisión e control dos órganos da Administración do Estado e da Comunidade Autónoma, do Fondo Social Europeo, da Unidade Administradora do Fondo Social Europeo do
Ministerio de Traballo e Asuntos Sociais, do Servizo Galego de Promoción da Igualdade do Home e da Muller para realizar as comprobacións e verificacións que se consideren precisas para a constatación do cumprimento do disposto nesta resolución e demais normas vixentes que resulten de aplicación e achegar canta información lle sexa requirida no exercicio das actuacións anteriores.
2. O incumprimento das obrigas establecidas nesta resolución e na normativa aplicable será causa determinante de revogación da subvención, así como do reintegro, se é caso, dos importes percibidos e dos xuros de demora correspondentes.
Artigo 8º.-Publicidade.
1. No lugar onde se realicen as accións formativas deberá figurar, de forma visible, un cartel informativo en que se indique que a acción está cofinanciada polo Servizo Galego de Promoción da Igualdade do Home e da Muller, organismo autónomo adscrito á Secretaría Xeral de Igualdade e dependente da Vicepresidencia da Igualdade e o Benestar da Xunta de Galicia e polo Fondo Social Europeo, cos seus respectivos anagramas.
2. Toda a documentación elaborada especificamente para a impartición dos cursos deberá incluír os logotipos das entidades e organismos mencionados no punto anterior.
Capítulo II
Convocatoria pública
Artigo 9º.-Competencia e procedemento.
1. A competencia para coñecer e resolver as solicitudes de subvencións previstas nesta resolución correspóndelles ás delegadas e aos delegados provinciais do Servizo Galego de Promoción da Igualdade do Home e da Muller, por delegación da directora xeral do organismo.
2. O procedemento que se seguirá na tramitación e instrución dos expedientes desenvolverase segundo o establecido na Lei 38/2003, xeral de subvencións, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e demais normativa de aplicación.
Artigo 10º.-Solicitudes.
1. As solicitudes para impartir as accións formativas presentaranse, no modelo normalizado que se publica como anexo I xunto co informe motivado sobre necesidades de formación na especialidade, acompañadas da seguinte documentación:
a) Fotocopia compulsada do DNI da/o solicitante e documentación acreditativa de representatividade suficiente para actuar en nome da entidade.
b) Fotocopia compulsada da tarxeta de identificación fiscal.
c) Unha ficha por cada un dos cursos solicitados no modelo normalizado (anexo II).
d) Memoria detallada da acción (anexo III) na cal se indicarán os criterios que se van utilizar para
a selección das alumnas (un modelo por cada curso solicitado).
e) Declaración orixinal asinada pola/o titular ou pola/o representante legal da entidade de non percibir ningún tipo de axuda da mesma natureza concedida por calquera outra entidade pública ou privada.
f) Declaración orixinal asinada pola/o titular ou pola/o representante legal da entidade en que se exprese o acordo coas actuacións de control e supervisión do Fondo Social Europeo, da Unidade Administradora do Fondo Social Europeo do Ministerio de Traballo e Asuntos Sociais e do Servizo Galego de Promoción da Igualdade do Home e da Muller.
g) Certificación orixinal expedida pola entidade bancaria da titularidade da conta en que conste: código de banco, código de sucursal, díxito de control e código de conta corrente.
h) Solicitudes de autorización para subcontratacións (anexo IV), de ser o caso, xunto co informe motivado sobre as súas necesidades.
i) Xustificación do grao de inserción laboral acadado polas alumnas formadas en cursos incluídos na programación do Servizo Galego de Promoción da Igualdade do Home e da Muller no exercicio 2005.
j) As entidades que soliciten formación directamente vinculada cunha contratación laboral ou promoción profesional, por un período de polo menos seis meses para un mínimo do 15% das alumnas, presentarán o correspondente compromiso, que estará asinado pola entidade que vaia realizar a contratación ou promoción das alumnas formadas.
k) As entidades que presenten solicitudes para completar programas formativos deberán xuntar, ademais, os documentos exixidos no punto 5 do artigo 20º.
2. Cando se trate de asociacións, federacións ou confederacións consignarase o número de membros que as integran no recadro correspondente do anexo I.
3. As solicitudes dirixiranse á delegación provincial do Servizo Galego de Promoción da Igualdade do Home e da Muller competente, segundo a provincia en que se vaian desenvolver as accións formativas solicitadas, tendo en conta que cada entidade só pode presentar unha solicitude por provincia e que cada solicitude ten unha limitación de dez cursos; cando unha entidade de ámbito autonómico pretenda realizar accións formativas en distintas provincias, as solicitudes dirixiranse ás delegacións provinciais correspondentes. Presentaranse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro.
4. A presentación da solicitude comporta a autorización ao órgano xestor para solicitar as certificacións á Axencia Estatal de Administración Tributaria, á Consellería de Economía e Facenda e á
Tesouraría Xeral da Seguridade Social. Non obstante, cando non resulte posible obter a certificación telemática ou esta sexa negativa, a unidade tramitadora requirirá ás solicitantes para que acheguen as citadas certificacións.
5. Sen prexuízo do disposto na normativa vixente, as entidades locais e as entidades inscritas na área de muller do Rexistro de Entidades Prestadoras de Servizos Sociais non achegarán os documentos sinalados nas letras a), b) e g) deste artigo, agás que se producira algunha variación ao respecto dos datos que constan en poder do Servizo Galego de Promoción da Igualdade do Home e da Muller.
Artigo 11º.-Prazo.
1. O prazo para a presentación das solicitudes será dun mes, contado a partir do seguinte ao da publicación desta resolución no Diario Oficial de Galicia.
2. Se as solicitudes non estiveran debidamente cubertas ou a documentación presentada tivese erros ou fose insuficiente, as unidades administrativas encargadas da tramitación dos expedientes requirirán as/aos solicitantes para que, no prazo de dez días, emenden a falta ou presenten os documentos preceptivos, con indicación de que se así non o fixeran, se considerará que desistiron da súa petición, logo de resolución, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Artigo 12º.-Comisión de valoración. Criterios de avaliación.
1. Cada delegación provincial designará unha comisión de valoración, para o estudo e a avaliación das solicitudes recibidas e debidamente cubertas, que estará composta por tres membros, o/a presidente/a e dous vogais, actuando un deles como secretario, designados pola/o delegada/o provincial do Servizo Galego de Promoción da Igualdade do Home e da Muller. Se, por calquera causa, no momento en que as comisións de valoración teñan que examinar as solicitudes algún dos seus membros non puidese asistir, será substituído pola persoa que para o efecto designe a/o delegada/o provincial.
2. A comisión de valoración estudará e avaliará as solicitudes debidamente cubertas atendendo aos seguintes criterios, relacionados por orde de importancia:
a) Existencia de compromiso de contratación laboral ou promoción profesional.
b) Accións formativas que promovan unha cualificación das mulleres de cara á obtención dos certificados de profesionalidade, nomeadamente en sectores de novas tecnoloxías.
c) Accións formativas que promovan unha cualificación das mulleres naquelas profesións en que se atopan subrepresentadas en sectores económicos con oferta de emprego e novos viveiros de emprego.
d) Accións formativas dirixidas preferentemente a mulleres en situación de violencia de xénero, en risco de exclusión social ou con especiais dificultades de acceso ao emprego.
e) Entidades que recibiron axudas no exercicio anterior con óptimo rendemento estimado segundo o cumprimento de obxectivos de emprego e a súa xustificación.
f) Menor taxa de ocupación feminina no ámbito municipal para o que se solicitan os cursos.
g) Accións formativas para profesións directamente ligadas a sectores económicos prioritarios nas comarcas onde se van impartir.
h) Accións formativas que fomenten o autoemprego e a constitución de empresas de economía social.
i) Inexistencia de accións formativas no ámbito territorial para o que se presenta a solicitude que sexan de parecidas características.
Terán preferencia aquelas accións formativas que inclúan unha fase de prácticas profesionais non laborais axeitada aos coñecementos impartidos.
Artigo 13º.-Resolución.
1. As resolucións dos expedientes de axudas, logo da fiscalización das propostas das comisións de valoración polas intervencións correspondentes, correspóndenlles, por delegación da directora xeral, ás/aos delegadas/os provinciais do Servizo Galego de Promoción da Igualdade do Home e da Muller.
2. O prazo para resolver será de seis meses, que se computarán a partir do día seguinte ao da publicación desta convocatoria no Diario Oficial de Galicia. Transcorrido este prazo sen que recaese resolución expresa, entenderase desestimada.
3. As resolucións ditadas poñen fin á vía administrativa e contra elas, cando as destinatarias sexan entidades de iniciativa social sen ánimo de lucro, poderase interpoñer, potestativamente, recurso de reposición ante o órgano que ditou o acto no prazo dun mes desde a súa notificación, de acordo co disposto no artigo 117 da Lei de réxime xurídico das administracións públicas e do procedemento administrativo común; ou directamente recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa. No suposto de que as destinatarias sexan entidades locais observarase o disposto no artigo 44 da Lei da xurisdición contencioso-administrativa.
4. As subvencións concedidas publicaranse, con expresión da entidade beneficiaria, a contía e a finalidade, na forma que determine o órgano competente de acordo co disposto na Lei xeral de subvencións e na Lei de orzamentos xerais de Galicia para 2006.
Artigo 14º.-Aceptación da subvención.
Notificada a resolución de concesión, as/os adxudicatarias/os deberán manifestar por escrito a súa aceptación comprometéndose a executar o proxecto formativo subvencionado no prazo e condicións establecidos na convocatoria. De non recibirse a aceptación no prazo de dez días naturais, contados desde a recepción da notificación da resolución, entenderase que renuncia á subvención e procederase, logo de resolución, ao arquivo do expediente.
Artigo 15º.-Modificación da resolución.
Toda alteración das condicións tidas en conta para a concesión da axuda, e en todo caso a obtención concorrente de subvencións e axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, e, de ser o caso, á súa revogación.
Artigo 16º.-Reintegro.
Procederá a apertura de expediente para o reintegro total ou parcial das cantidades percibidas e a exixencia dos xuros de demora, nos casos e termos previstos nesta resolución, na normativa europea de aplicación, no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Capítulo III
Xustificación e pagamento
Artigo 17º.-Gastos subvencionables.
1. No módulo A inclúense os gastos de persoal, o B abrangue o resto dos custos aboables do curso, e o C está referido ás bolsas e axudas de transporte das alumnas. A cada un destes módulos fixaráselle un importe máximo, sendo a suma deles igual ao custo máximo subvencionable.
2. Poderanse considerar como custos aboables ou subvencionables correspondentes ao módulo A, os seguintes gastos de persoal desagregados que se xustifiquen debidamente:
a) Soldos ou honorarios de persoal docente, ou o prezo do servizo externo docente, e os correspondentes gastos de seguros sociais.
b) Gastos da actividade de coordinación, que deberá ser realizada por persoa física distinta das encargadas da impartición do curso. Os gastos de coordinación non poderán superar o 15% do total do módulo A.
3. Poderanse considerar como custos aboables ou subvencionables correspondentes ao módulo B os seguintes gastos correntes que se xustifiquen debidamente:
a) Gastos de seguros de accidentes das alumnas e, de ser o caso, gastos de seguros de responsabilidade civil.
b) Gastos de medios e materiais didácticos e dos materiais de traballo funxibles utilizados durante as actividades de formación, quedando excluídos os gastos de amortización de equipos e ferramentas.
c) Gastos xerais que teñan a súa orixe na actividade do curso: enerxía eléctrica, combustibles, mantemento das instalacións e dos equipamentos formativos; alugueres e seguros, tanto de instalacións como de maquinaria; teléfonos e comunicacións; gastos de transporte necesarios para a realización de viaxes didácticas previstas no programa formativo ou as que así sexan apreciadas como necesarias e auto
rizadas expresamente polo Servizo Galego de Promoción da Igualdade do Home e da Muller, podendo tamén incluír o importe das entradas para alumnas e persoal docente pero non a manutención durante as visitas; e publicidade expresamente autorizada e realizada de conformidade coas normas establecidas nesta resolución, para a execución dos cursos aprobados e programados.
4. Os custos aboables ou subvencionables correspondentes ao módulo C son exclusivamente para aquelas accións formativas dirixidas a mulleres desempregadas, sempre e cando a súa duración sexa superior a 4 horas diarias e 20 semanais, e estarán constituídos por:
a) Bolsas para alumnas cun mínimo do 33% de discapacidade acreditada mediante certificado expedido polo organismo competente.
b) Axudas de transporte para aquelas alumnas que residan polo menos a 3 quilómetros do lugar de impartición da acción formativa, circunstancia que acreditará o órgano municipal correspondente. A percepción das axudas das letras a) e b) son incompatibles.
5. Para facilitar a conciliación da formación e a vida familiar, ademais dos gastos imputables a cada módulo, establécense como gastos subvencionables os gastos de servizos de gardaría que se presten en horario lectivo, sempre que así o soliciten como mínimo catro alumnas e axudas para gastos de servizos de canguros en horario lectivo sempre que haxa menos de catro solicitantes ou de asistencia domiciliaria en caso de ter unha persoa dependente ao cargo. Para o aboamento destes servizos ditarase unha resolución complementaria co importe total dos gastos subvencionables por estes conceptos.
Artigo 18º.-Solicitude de anticipo.
Para o pagamento das subvención observarase o disposto no artigo 16 do Decreto 287/2000, e sen prexuízo do establecido nas normas comunitarias aplicables, poderanse solicitar anticipos da forma seguinte:
a) Ata un 50% da concesión, cando se trate de entidades sen ánimo de lucro e sempre que se solicite nos cinco días seguintes ao transcurso da primeira cuarta parte do curso e se remita ao órgano competente do Servizo Galego de Promoción da Igualdade do Home e da Muller a documentación acreditativa do inicio do curso e das modificacións producidas ata a data.
b) Cando se trate de corporacións locais, a porcentaxe máxima dos anticipos será do 35% da subvención concedida.
Artigo 19º.-Pagamentos parciais e liquidación.
1. Todas as accións formativas realizadas ao abeiro desta resolución estarán rematadas o 15 de novembro de 2006 e a súa xustificación presentarase, necesariamente, como data límite o 30 de novembro de 2006.
2. Poderán acordarse pagamentos parciais á conta da liquidación definitiva a medida que a entidade beneficiaria xustifique os libramentos anteriores, que nunca serán superiores ao 80% da subvención
concedida, e sempre que se achegue a correspondente xustificación parcial coa documentación sinalada no punto seguinte.
3. Unha vez rematada a acción formativa, deberán presentar a seguinte documentación:
-Certificación orixinal da/o secretaria/o co visto e prace da/o presidenta/e da entidade, ou órganos similares, que acredite que os gastos realizados foron aplicados para o fin para o que se concedeu a subvención.
-Declaración orixinal asinada pola/o representante legal da entidade de non percibir ningún tipo de axuda da mesma natureza concedida por calquera outra entidade pública ou privada.
-Orixinais e copias das facturas, ou documentos equivalentes, correspondentes aos gastos efectuados que xustifiquen a execución do 100% do custo da acción formativa. Estes documentos estarán emitidos conforme a normativa aplicable e acompañaranse, de ser o caso, dos xustificantes de ter aboado as cotas, taxas ou impostos correspondentes. Estes documentos deberán presentalos todas as entidades adxudicatarias de acordo co disposto no Regulamento (CE) 438/2001.
4. Antes de proceder ao pagamento da liquidación final ou, de ser o caso, dos pagamentos parciais, incorporarase ao expediente a acreditación de que as entidades adxudicatarias están ao día nas súas obrigas tributarias e sociais e que non teñen pendente de pagamento ningunha débeda coa Administración da Comunidade Autónoma.
5. O pagamento da liquidación final estará condicionado pola presentación dos diplomas correctamente cubertos para o seu rexistro.
6. Nos supostos de proxectos formativos con compromiso de contratación ou promoción profesional, non se realizará o pagamento da liquidación final mentres non se remitan as copias dos contratos de traballo rexistrados polo organismo público competente.
7. No caso de que a xustificación fose incorrecta e/ou incompleta requirirase a entidade para que corrixa os erros ou defectos observados e/ou achegue os documentos solicitados no prazo de dez días, advertíndolle que, de non facelo, se procederá, logo de resolución, á revogación da subvención e, de ser o caso, ao reintegro da contía percibida e á exixencia dos xuros de demora.
Capítulo IV
Accións formativas
Artigo 20º.-Modalidades.
1. Os cursos serán de carácter presencial e os programas formativos que se poden impartir ao abeiro desta resolución comprenden as seguintes modalidades:
a) Accións formativas deseñadas con base nos contidos dos programas formativos oficiais de formación profesional.
b) Accións formativas incluídas no directorio do Servizo Galego de Igualdade de formación socio-laboral para mulleres.
c) Accións formativas, non incluídas nos puntos anteriores, caracterizadas como proxectos experimentais ou innovadores.
2. Todas as solicitudes se presentarán acompañadas dun informe motivado sobre as necesidades de formación na especialidade solicitada.
3. As entidades deberán xuntar á solicitude a seguinte documentación:
-Programa formativo definido por módulos, que se poderán agrupar, atendendo á homoxeneidade do seu contido, en unidades formativas.
-Orzamento do custo da formación desagregado por módulos de acordo co disposto no artigo 17º.
4. Os cursos dirixidos a mulleres desempregadas que teñan unha duración superior a 200 horas de formación específica poderanse impartir por unidades ou por módulos, sempre que esta circunstancia se xustifique na solicitude. En canto aos cursos destinados a mulleres activas poderanse impartir por módulos sempre que resulte un programa non inferior a 30 horas de formación específica e que esta circunstancia se xustifique na solicitude. En ambos os dous casos o órgano competente poderá reaxustar o fraccionamento dos cursos atendendo a criterios técnico-económicos que definan a súa viabilidade de cara ao cumprimento dos obxectivos previstos.
5. As entidades que recibiron subvención do Servizo Galego de Promoción da Igualdade do Home e da Muller no exercicio 2005 para impartir parte das unidades dun curso, poderán presentar solicitudes para impartir os módulos restantes que completan o programa formativo iniciado sempre que este continúe dentro das prioridades da formación do exercicio 2006. Deberán incluír a continuación da denominación do curso, nos anexos da solicitude, a indicación «complementario» e xuntar os seguintes documentos:
-Programa indicativo das unidades formativas impartidas.
-Programa modular das unidades formativas que se vaian impartir.
-Orzamento desagregado por módulos económicos.
-Relación de alumnas demandantes da formación.
6. A duración total dos cursos é o resultado de engadir ás horas establecidas para a formación específica as establecidas para os módulos de igualdade de oportunidades e de orientación profesional.
Artigo 21º.-Módulo de igualdade de oportunidades.
Todas as accións formativas incluirán obrigatoriamente un módulo de igualdade de oportunidades que terá unha duración de 10 horas e conterá, como mínimo, os seguintes aspectos:
-Transversalidade de xénero.
-Situación histórica e socio-laboral das mulleres.
-Políticas de igualdade. Obxectivos. Accións positivas.
-Recursos das diversas administracións actuantes en Galicia a prol da igualdade.
Este módulo impartirao persoal con formación en políticas de igualdade.
Artigo 22º.-Módulo de orientación profesional.
As accións formativas destinadas a mulleres desempregadas incluirán un módulo de orientación e información profesional que terá unha duración de 5 horas e conterá información sobre as posibilidades de emprego abertas para a formación recibida e orientación sobre as técnicas de busca de emprego, posibilidades de autoemprego e fórmulas de economía social.
Artigo 23º.-Selección de alumnas.
1. Con carácter xeral, o número de alumnas participantes en cada curso estará comprendido entre 15 e 20, sen que en ningún caso poidan terse en conta máis de 15 alumnas para o cómputo da subvención, non podendo iniciarse a acción formativa se non se reúne un mínimo de 10.
2. Para a selección das alumnas a entidade que vai impartir o curso realizará unha convocatoria pública mediante anuncio, publicado polo menos a través dun dos xornais de maior tirada da provincia e obrigatoriamente en domingo, que requirirá a supervisión previa do Servizo Galego de Promoción da Igualdade do Home e da Muller. Neste anuncio especificarase como mínimo: a entidade ofertante, o cofinanciamento da acción por parte do Servizo Galego de Promoción da Igualdade do Home e da Muller e do Fondo Social Europeo, as prazas existentes, o curso de que se trata, o perfil requirido das alumnas, e o enderezo, teléfono, localidade e data de realización das probas de selección.
3. Quedan exceptuadas do requisito do anuncio en prensa as empresas. Neste caso a convocatoria realizarase por medio dun anuncio que se exporá no taboleiro que, destinado para o efecto, se atope situado nos locais da propia empresa, e requirirase a súa supervisión a este organismo nos termos establecidos no parágrafo anterior.
4. O custo dos anuncios que non se adapten aos anteditos requisitos e a calquera outro que puideran ser establecidos polo Servizo Galego de Promoción da Igualdade do Home e da Muller non será aboado con cargo ás axudas previstas nesta resolución.
5. O día da realización das probas de selección, a entidade requirirá ás alumnas interesadas que presenten, na maior brevidade, os seguintes documentos:
-Copia compulsada do DNI.
-Orixinal do informe de vida laboral, actualizado, expedido pola Tesouraría Xeral da Seguridade Social.
-Copia compulsada da tarxeta de demandante de emprego, de ser o caso.
-Copia do libro de familia ou informe dos servizos sociais do concello para os efectos de xustificar a inactividade laboral por coidado de familiares directos e para xustificar a solicitude de servizo de gardaría ou axuda para canguros ou asistencia domiciliaria, así como para xustificar as responsabilidades familiares non compartidas.
-Informe dos servizos sociais do concello para xustificar o risco de exclusión social.
-Informe dos servizos sociais ou do PCOP ou sentenza ou orde de protección para xustificar a situación de violencia de xénero.
6. A entidade concluirá a selección levantando a correspondente acta, que se deberá remitir ao órgano competente do Servizo Galego de Promoción da Igualdade do Home e da Muller con sete días de antelación ao comezo do curso xunto coa documentación acreditativa da situación laboral das seleccionadas.
7. Nas accións formativas destinadas a mulleres desempregadas, a entidade impartidora deberá remitir á oficina de emprego correspondente a relación de candidatas seleccionadas para os cursos e comunicar as incidencias (altas/baixas) no prazo de tres días desde que se produzan.
Artigo 24º.-Inicio da acción formativa.
1. As alumnas deberanse incorporar ao curso na data do seu inicio. De non incorporarse ou producirse baixas dentro da primeira cuarta parte do curso, poderanse substituír por alumnas procedentes da convocatoria pública.
2. Os cursos en que, a pesar de que se intentase completar o número de alumnas, diminúa o número de participantes ata unha cantidade inferior ao 50% do número programado, poderán ser suspendidos polo órgano competente do Servizo Galego de Promoción da Igualdade do Home e da Muller. Neste caso a entidade terá dereito a unha indemnización calculada de acordo co principio de proporcionalidade, que será proposta pola comisión de valoración prevista no artigo 12º e aprobada, de ser o caso, pola/o delegada/o provincial do Servizo Galego de Promoción da Igualdade do Home e da Muller.
Artigo 25º.-Dereitos e deberes das alumnas.
1. As alumnas que resulten seleccionadas para un curso non poderán asistir a outro simultaneamente, nin causar baixa nun para acceder a outro incluído dentro da programación de formación do Servizo Galego de Promoción da Igualdade do Home e da Muller.
2. No momento da incorporación teñen que cubrir correctamente a ficha individual e presentar, de ser o caso, a documentación acreditativa de ter dereito á percepción de bolsas ou axudas de transporte.
3. Teñen a obriga de asistir e seguir os cursos con aproveitamento e facilitar a documentación que lles solicite a entidade impartidora. Será causa de exclusión incorrer en máis de dúas faltas de asistencia non xustificadas no mesmo mes.
4. As que rematen os cursos con aproveitamento e polo menos asistiran ao 75% das horas lectivas terán dereito a un diploma oficial, que se expedirá exclusivamente no modelo que estableza o Servizo Galego de Promoción da Igualdade do Home e da Muller, en que constarán os seguintes datos:
-No anverso: denominación da entidade impartidora; nome, apelidos e DNI da alumna; denominación do curso; número de horas; localidade e datas de realización.
-No reverso: programa que indique os módulos impartidos agrupados en unidades formativas e a súa duración.
O Servizo Galego de Promoción da Igualdade do Home e da Muller xestionará, ante a consellería competente, a acreditación da formación recibida por aquelas alumnas que rematen con aproveitamento accións formativas das previstas na letra a) do artigo 8º, sempre que se realizaran en centros homologados para impartir formación ocupacional.
5. Computaranse como alumnas que remataron o curso aquelas que precisen abandonalo antes da súa finalización por ter atopado un emprego, acreditando tal extremo e sempre que asistiran ao 75% das horas e a/o docente consideren que teñen os coñecementos equivalentes ao nivel do curso. O número de alumnas que rematen o curso non pode superar o previsto no punto 1 do artigo 23º.
Artigo 26º.-Documentación para a xestión dos cursos.
1. As entidades adxudicatarias das axudas están obrigadas a presentar na delegación provincial correspondente a documentación que se relaciona nos prazos que se indican:
a) O modelo do anuncio de convocatoria pública para a súa conformidade, antes da publicación en prensa ou no taboleiro da empresa, segundo corresponda.
b) Dentro dos 7 días anteriores ao comezo dos cursos:
b.1. O programa docente completo, estruturado por módulos, indicando o tempo en horas de cada un deles así como os seus contidos teórico-prácticos.
b.2. As datas de inicio e remate dos cursos e, de ser o caso, a planificación temporal das actividades relacionadas co curso.
b.3. O enderezo completo do lugar de impartición.
b.4. A relación de docentes que van impartir o curso xunto cos currículos e documentación acreditativa de que posúen a formación e experiencia suficientes de acordo coas exixencias específicas establecidas para cada acción formativa.
b.5. O resultado da selección de alumnas xunto coa documentación relacionada no artigo 23º.5 desta resolución.
b.6. Copia da páxina do xornal que conteña o anuncio da convocatoria.
Unha copia da documentación relacionada na letra b) estará exposta no taboleiro do centro onde se imparta. Calquera modificación posterior destas circunstancias estará supeditada á previa autorización do órgano competente do Servizo Galego de Promoción da Igualdade do Home e da Muller.
c) O día de inicio do curso: certificación xustificativa do seu comezo.
d) Dentro dos dez días seguintes ao inicio do curso:
d.1. A ficha de inicio do curso.
d.2. Documentación do órgano municipal competente para a percepción das axudas de transporte.
d.3. Certificación de discapacidade, expedida polo organismo competente, para a percepción de bolsas.
d.4. As fichas das alumnas.
e) Con carácter mensual:
e.1. A folla de control de asistencia.
e.2. As nóminas das alumnas perceptoras de bolsas ou axudas de transporte nos cursos dirixidos a desempregadas.
Artigo 27º.-Seguimento das accións formativas.
O Servizo Galego de Promoción da Igualdade do Home e da Muller realizará o seguimento e control das accións formativas. Cando se detecte a existencia de irregularidades ou deficiencias requiriráselle á entidade adxudicataria a súa emenda; de non realizarse no prazo concedido procederase á revogación e, de ser o caso, ao reintegro da subvención percibida e á exixencia dos xuros de demora.
Disposicións adicionais
Primeira.-Poderán ditarse resolucións de concesión complementarias cando existan fondos provenientes de renuncias de subvencións inicialmente concedidas, de remanentes de módulos ou por incremento, logo de publicación, dos orzamentos previstos no artigo 2º.
Segunda.-Ás/aos beneficiarias/os das axudas reguladas nesta resolución seralles de aplicación o réxime de infraccións e sancións previsto na Lei de réxime financeiro e orzamentario de Galicia.
Terceira.-O Servizo Galego de Promoción da Igualdade do Home e da Muller poderá requirir en todo momento a documentación orixinal que considere necesaria para acreditar mellor o exacto cumprimento das condicións e requisitos exixidos nesta resolución.
Cuarta.-O Servizo Galego de Promoción da Igualdade do Home e da Muller manterá na súa páxina web durante a vixencia do procedemento os programas formativos referidos nas letras a) e b) do artigo 20º. Así mesmo, remitirá a todas as entidades adxudicatarias o manual práctico de formación co fin de facilitarlles o cumprimento das súas obrigas e a xestión das accións formativas; nel incluiranse os formularios normalizados para a correcta execución dos cursos. O seu contido é de obrigado cumprimento para as entidades beneficiarias da subvención.
Quinta.-Apróbase a delegación de atribucións da directora xeral do Servizo Galego de Promoción da Igualdade do Home e da Muller nos/as delegadas/os provinciais do Servizo Galego de Promoción da Igualdade do Home e da Muller, no ámbito das súas competencias, para resolver os expedientes das subvencións reguladas nesta resolución.
Disposicións derradeiras
Primeira.-A Dirección Xeral do Servizo Galego de Promoción da Igualdade do Home e da Muller ditará as instrucións que sexan necesarias para o axeitado desenvolvemento e cumprimento desta convocatoria.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de abril de 2006.
Ana Luisa Bouza Santiago
Directora do Servizo Galego de Promoción
da Igualdade do Home e da Muller
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA